Diari Oficial de la Generalitat Valenciana


Sumari del DOGV 7687, del 29-12-2015 (2015/10049)

DECRET 21/2015, de 22 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics per a l'any 2016.
------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2015/12/22/21/dof/vci/html**

### Dades del document

Número de DOGV
:   7687

Data del DOGV
:   29-12-2015

Secció del DOGV
:   I. DISPOSICIONS GENERALS

Número del document
:   2015/10605


Data del document
:   22-12-2015

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * espectacles
    * horari comercial
    * espectacle d'animals
    * instal·lació esportiva
    * ludoteca
    * legislació
    * establiment de jocs
    * indústria cinematogràfica
    * espectacle esportiu
    * indústria gastronòmica
    * manifestació cultural
    * administració local

DECRET 21/2015, de 22 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics per a l'any 2016. [2015/10881]  
PREÀMBUL  
  
La Llei 14/2010, de 3 de desembre, d'Espectacles Públics, Activitats Recreatives i Establiments Públics, ha sigut desplegada pel Decret 143/2015, d'11 de setembre, del Consell, pel qual s'aprova el seu reglament. Aquest reglament preveu en el títol VIII la normativa reguladora en matèria d'horaris.  
En particular, aquest títol estableix les disposicions normatives en aquest àmbit si bé fent menció, en tot moment, a una ulterior regulació de desplegament d'aquest en virtut d'ordre.  
En aquest context, el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat inclou dins de la seua organització i «sota la dependència del president de la Generalitat» la Direcció General de l'Agència de Seguretat i Resposta a les Emergències. Així mateix, li assigna, entre altres, les competències en matèria d?«espectacles, establiments públics i activitats recreatives».  
De la mateixa manera, el president de la Generalitat, com a màxim responsable de l'Agència de Seguretat i Resposta a les Emergències delega en la persona titular d'aquesta, en virtut de la Resolució de 31 de juliol de 2015, «l'exercici de les funcions que la normativa vigent» li atribueix «en matèria d'espectacles, establiments públics i activitats recreatives» (punt cinqué de la resolució). No obstant això, i com a excepció, en la referida delegació en cap cas s'entendrà com compresa «la potestat reglamentària» (punt sisé, lletra c).  
Amb aquestes premisses, l'organigrama de la Direcció General de l'Agència de Seguretat i Resposta a les Emergències culmina, sota l'autoritat del president de la Generalitat, en la figura del director general del ram. Un director general que pot assumir, excepte pel que fa a la potestat reglamentària, la resta de les atribucions que es deriven de la delegació. Amb més motiu, aquesta previsió competencial també es troba prevista en el Reglament orgànic i funcional de la Presidència de la Generalitat, aprovat pel Decret 151/2015, de 18 de setembre.  
  
En conseqüència, d'acord amb el que s'ha indicat anteriorment, atesa la nova configuració del Consell de la Generalitat i la nova assignació de competències entre els seus membres, en relació amb el que preveu l'article 34 de la Llei 5/1983, del Consell, de 30 de desembre, competeix al president de la Generalitat, per mitjà de la figura de decret del president, la regulació dels horaris dels espectacles públics, activitats recreatives i establiments públics per a l'any 2016, sense que pertoque, a aquests efectes, preveure la regulació esmentada per mitjà d'un reglament aprovat per ordre tal com ha succeït en anys anteriors.   
  
Quant a les novetats que aquesta regulació presenta per a l'any 2016 destaca, pel que s'ha indicat en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius, la no-inclusió d'aquells articles que suposen una reiteració dels preceptes previstos en el títol VIII del reglament aprovat pel Decret 143/2015, d'11 de setembre. Una eliminació que suposa una major agilització formal de la normativa continguda en aquest decret, sense perjudici del caràcter complementari de la regulació prevista en aquell.  
D'un altre costat, en coherència amb la normativa sectorial en matèria de joc i, més en concret, amb allò que s'ha referit en l'article 28 del Reglament de casinos de joc de la Comunitat Valenciana, aprovat pel Decret, 56/2015, de 30 d'abril, i article 4 del Reglament del joc del bingo, aprovat pel Decret 62/2015, de 8 de maig, ambdós del Consell, l'article 6 del present decret modifica el seu contingut habitual durant aquests anys per a remetre's, tal qual, al que preveu l'esmentada normativa específica sense cap altre tipus d'excepció.  
No obstant això, pel que fa als salons de joc dedicats específicament a l'explotació de màquines de tipus B o recreatives amb premi, sí que s'incorpora una modificació de manera que se «sostrauen» del grup C de l'article 2.1 i s'inclouen en l'esmentat article 8 amb un horari més ampli justificat, en tot cas, per l'objecte d'aquests en relació amb la regulació prevista en la normativa sectorial per a un altre tipus de locals dedicats també al joc.  
D'altra banda, també s'introdueix una novetat respecte als gimnasos (article 2.1 grup H). En concret, es permet l'ampliació del seu horari d'obertura a partir de les 06.00 hores com a excepció a la regla general, sempre que el seu titular acredite davant de l'Administració competent la corresponent insonorització del local de manera que no es transmeta cap soroll als habitatges o edificis contigus.  
Per tot això, i d'acord amb el que disposa l'article 35 de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, en relació amb l'article 34 de la Llei del Consell, de 30 de desembre, i Decret 151/2015, de 18 de setembre, pel qual s'aprova el Reglament orgànic i funcional de la Presidència de la Generalitat, oïda la Comissió d'Espectacles Públics i Activitats Recreatives, en la seua reunió del dia 16 de novembre de 2015, de conformitat amb el dictamen del Consell Jurídic Consultiu de la Comunitat Valenciana,  
  
DECRETE  
  
Article 1. Objecte i àmbit d'aplicació  
El present decret té per objecte establir l'horari general d'obertura i de tancament dels espectacles públics, activitats recreatives i establiments públics, inclosos en l'àmbit d'aplicació de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics.  
  
Article 2. Horari general  
1. Sense perjudici de les disposicions legals existents en matèria de contaminació ambiental i acústica, els espectacles públics, activitats recreatives i establiments públics, podran exercir la seua activitat únicament dins dels horaris establits com d'obertura i tancament per a cada un d'ells en els apartats següents, d'acord amb els epígrafs del catàleg de l'annex a la Llei 14/2010, de 3 de desembre:  
  
- Grup A. Obertura: 10.00 hores; tancament: després de l'acabament de l'última sessió, que com a màxim començarà a les 01.05 hores.  
Espectacles cinematogràfics.  
Teatres.  
Amfiteatres.  
Auditoris.  
Sales multifuncionals.  
Espectacles circenses.  
  
- Grup B. Obertura: 12.00 hores; tancament: 03.30 hores.  
Cafés teatre.  
Cafés concert.  
Cafés cantant.  
Pubs i karaokes.  
Sales d'exhibicions especials.  
  
- Grup C. Obertura: 08.00 hores; tancament: 01.00 hores.  
Salons recreatius de màquines d'atzar, tipus A.  
  
- Grup D. Obertura: 09.00 hores; tancament: 01.00 hores.  
Espectacles taurins.  
Sales de conferència.  
Museus i sales d'exposicions.  
Corrals de prova.  
Instal·lacions esportives.  
Pistes de patinatge.  
Parcs d'atraccions.  
Parcs temàtics.  
Establiments de joc d'estratègies amb armes simulades.  
  
- Grup E. Obertura: 09.00 hores; tancament: 24.00 hores.  
Parcs aquàtics.  
Ludoteques.  
  
  
- Grup F. Obertura: 10.00 hores; tancament: 24.00 hores.  
Escoles taurines.  
Salons ciber i semblants.  
  
- Grup G. Obertura: 10.00 hores; tancament: 01.00 hores.  
Camps d'esport i estadis.  
Activitats recreatives (pistes de birles i billars).  
  
- Grup H. Obertura: 07.00 hores; tancament: 01.00 hores.  
Pavellons esportius.  
Piscines esportives.  
Piscines de recreació o polivalents.  
Gimnasos. Com a excepció a aquest horari general, els gimnasos oberts a la pública concurrència, quan resulte acreditada la deguda insonorització del local d'acord amb la normativa sectorial en vigor, podran obrir a les 06.00 hores. Aquest horari podrà ser objecte de reducció d'acord amb allò que indica l'article 12 del present decret en el supòsit d'incompliment de la normativa sobre contaminació acústica.  
  
- Grup I. Obertura: 17.00 hores; tancament: 07.30 hores.  
  
Sales de festa.  
Discoteques.  
Sales de ball.  
  
- Grup J. Obertura: 06.00 hores; tancament: 01.30 hores.  
Cibercafé.  
Restaurants.  
Café, bar.  
Cafeteries.  
  
- Grup K. Obertura: 08.00 hores; tancament: 03.00 hores.  
Restaurants, cafés, bars i cafeteries que es pogueren ubicar en establiments considerats com botigues de conveniència d'acord amb la regulació actualment vigent.  
  
- Grup L. Obertura: 10.00 hores; tancament: 03.30 hores.  
Salons de banquets.  
  
- Grup M. Obertura: 09.00 hores; tancament: 22.00 hores.  
Zoològics.  
Aquaris.  
Safari-parc.  
  
- Grup N. Obertura: 09.00 hores; tancament: 02.30 hores.  
Sales polivalents.  
  
- Grup O. Obertura: 12.00 hores; tancament: 02.30 hores.  
Saló lounge.  
  
2. L'horari dels establiments que s'ubiquen en domini públic maritimoterrestre, inclòs el situat en zona portuària, les activitats dels quals siguen les hostaleres i de restauració (epígraf 2.8 del catàleg), tindran un horari fixat entre les 10.00 del matí i les 03.00 de la matinada. Se n'exceptuen aquells que compten amb llicència de saló de banquets l'horari dels quals serà l'establit amb caràcter general.  
La resta d'establiments situats en aquest lloc s'ajustarà a l'horari general previst en l'apartat anterior en funció de la llicència corresponent.  
3. Els espectacles, establiments públics i activitats recreatives, inclosos en l'àmbit d'aplicació d'aquest decret, podran prolongar l'horari de tancament durant el dia de Cap d'Any / Any Nou en 90 minuts, sobre l'establit en l'apartat 1 d'aquest article.  
4. Els espectacles, establiments públics i activitats recreatives, inclosos en l'àmbit d'aplicació d'aquest decret, podran prolongar l'horari de tancament en 60 minuts, sobre l'establit en l'apartat 1 d'aquest article, en les dates següents:  
- Dia 5 de gener, Nit de Reis.  
- Dia 8 d'octubre, vespra del Dia de la Comunitat Valenciana, 9 d'Octubre.  
- Dia 24 de desembre, Nit de Nadal.  
- Dia 31 d'octubre, vespra del dia 1 de novembre.  
Article 3. Obertura i inici  
1. L'antelació amb què els locals i establiments hauran d'estar oberts abans que comencen els espectacles públics, inclosos en el grup A de l'article 2.1 d'aquest decret serà, com a mínim, de 15 minuts i, com a màxim, de 30 minuts. Aquesta circumstància es donarà a conéixer per l'organitzador de l'espectacle per mitjà dels cartells que l'anuncien.  
  
Els locals destinats als espectacles de café teatre, café concert i café cantant, quan realitzen actuacions en directe l'hora d'inici dels quals coincidisca amb la d'obertura general establida en el grup B de l'article 2.1 d'aquest decret, obriran les portes al públic amb una antelació respecte a l'inici de l'actuació de 15 minuts com a mínim i de 30 minuts com a màxim.  
2. Per a la celebració d'espectacles públics o activitats recreatives en establiments, recintes, instal·lacions o llocs oberts al públic, la seua obertura, en funció de l'aforament màxim autoritzat, es realitzarà amb l'antelació suficient per a permetre l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
- De 15.000 a 35.000 persones d'aforament autoritzat, 2 hores.  
- De 35.000 a 75.000 persones d'aforament autoritzat, 3 hores.  
- Més de 75.000 persones d'aforament autoritzat, 4 hores.  
No obstant això, en els espectacles i activitats que tinguen la consideració d'extraordinaris, singulars o excepcionals o aquells que siguen autoritzats pels ajuntaments d'acord amb allò que s'ha indicat en la normativa d'espectacles, quan succeïsquen en els referits establiments, recintes, instal·lacions o llocs oberts al públic, aquesta antelació s'ampliarà, com a mínim, en una hora més.  
Així mateix, en aquells espectacles o activitats en què per raons d'ordre públic es requerisca, el temps que hi ha entre l'hora d'obertura de l'establiment, instal·lacions o recintes i l'inici de l'espectacle o activitat, es podrà ampliar en funció de les necessitats concurrents.  
  
  
Article 4. Sessions destinades a menors d'edat  
Els locals que hagen obtingut autorització per a la celebració de sessions especials dirigides a menors d'edat, podran iniciar l'activitat o espectacle a partir de les 17.00 hores. En tot cas, hauran de finalitzar abans de les 22.00 hores del mateix dia. Aquests establiments romandran tancats almenys durant una hora, des de la finalització de la sessió i el començament de les sessions ordinàries, si en tenen.  
  
Article 5. Activitats realitzades a l'aire lliure o en via pública  
L'horari dels espectacles o activitats recreatives que conformen la programació de les festes populars o patronals, referides en l'apartat 4.3 del catàleg de l'annex de la Llei 14/2010, de 3 de desembre, de la Generalitat, tindran l'horari que fixe l'ajuntament del municipi en el terme de la qual se celebren, en atenció a les circumstàncies concurrents, procurant, en tot cas, compatibilitzar el seu exercici amb l'aplicació de les normes vigents en matèria de contaminació acústica.  
  
  
Article 6. Sales de bingo, casinos i salons de joc tipus B  
1. La determinació de l'horari d'obertura i tancament de les sales de bingo i dels casinos així com les comunicacions als òrgans directius competents que d'això es derive, es regirà per la normativa sectorial reguladora dels referits establiments.  
2. Els salons de joc, dedicats específicament a l'explotació de màquines de tipus B o recreatives amb premi, tindran un horari comprés entre les 10.00 i les 03.00 hores de l'endemà. No obstant això, els divendres, dissabtes, diumenges, festius i vespres de festius, així com durant els mesos de juliol, agost i setembre, l'horari de tancament podrà ampliar-se fins a les 04.00 hores.  
  
Article 7. Establiments annexos a altres instal·lacions principals  
Els establiments previstos en el grup J de l'article 2.1, excepte els cibercafés, ubicats en instal·lacions en què es desenvolupe una altra activitat considerada com a principal i de les quals siguen accessòries, podran tindre el mateix horari d'aquelles.  
S'entenen com a tals els ubicats en carreteres, ports, aeroports, estacions d'autobusos, estacions de servei i semblants, mentre estiguen operatives les instal·lacions principals. No obstant això, queden exclosos els establiments situats en centres comercials o grans superfícies comercials o d'oci, i en aquest cas seran regits per l'horari general establit en aquest decret, sempre que estiguen compresos dins de l'horari d'obertura i tancament del centre comercial o d'oci en què s'ubiquen.  
  
  
Article 8. Bous al carrer  
L'horari de celebració de bous al carrer serà el que es determine, en cada cas, en la resolució d'autorització.  
  
Article 9. Concessió d'horari excepcional pels ajuntaments  
1. Amb caràcter excepcional, els ajuntaments podran autoritzar l'ampliació de l'horari general establit en aquest decret, fins a una hora, amb motiu de festes locals o patronals o per a dies festius puntuals, per a tot el seu terme municipal o per a zones concretes. En aquest marc, caldrà ajustar-se al que establisquen les disposicions legals existents en matèria de contaminació ambiental i acústica.  
No tindran la consideració de festes locals o patronals ni es consideraran com a dies festius puntuals les festivitats de caràcter nacional o autonòmic de caràcter cívic o religiós. Per a aquest últim supòsit no operarà l'ampliació prevista en aquest precepte.  
2. L'ampliació a l'horari general, a què es referix el paràgraf anterior afectarà bé tots els establiments, espectacles o activitats previstes en l'article 2 d'aquest decret, bé tots aquells previstos en un o alguns dels seus grups en el seu conjunt. Aquesta ampliació no serà aplicable a un o més establiments, espectacles o activitats individualment considerats.  
  
3. Les ampliacions previstes en aquest article hauran de ser comunicades a la direcció general competent en matèria d'espectacles així com a les autoritats policials corresponents, dins dels 15 dies següents a la seua autorització i, en tot cas, abans que aquest horari excepcional s'aplique.  
En la comunicació, els ajuntaments delimitaran exactament i de manera motivada els dies en què s'aplicarà l'horari excepcional de l'apartat anterior.  
4. D'acord amb les prescripcions i els principis generals establits en aquest decret, correspondrà a les autoritats municipals la determinació dels horaris de començament i finalització de les revetles, concerts i la resta d'espectacles que tinguen lloc en ocasió de festes patronals o locals.  
  
Article 10. Ampliació de l'horari general pels ajuntaments durant l'època estival  
1. Durant el període comprés entre el 17 de juny i el 25 de setembre de 2016, els ajuntaments de la Comunitat Valenciana podran prolongar l'horari general de finalització establit en l'article 2.1 d'aquest decret els divendres, dissabtes i vespres de festius per als grups següents:  
- Grup B: mitja hora, fins a les 04.00 hores.  
- Grup J: una hora, fins a les 02.30 hores.  
- Grup L: mitja hora, fins a les 04.00 hores.  
  
L'exercici d'aquesta facultat haurà de ser motivada per l'ajuntament i la resolució corresponent serà comunicada a la direcció general competent en matèria d'espectacles, dins dels 15 dies següents a la seua adopció.  
2. El que preveu el present article quedarà sense efecte quan es concedisquen pels ajuntaments els horaris excepcionals regulats en l'article 9.1 d'aquest decret. En aquest cas, només regirà el que preveu l'horari excepcional esmentat sense que s'aplique l'ampliació de l'horari previst per a l'època estival.  
3. L'ampliació a què es refereix aquest article s'aplicarà a tots els establiments dels grups esmentats en l'apartat 1 o als establiments d'algun o alguns dels esmentats grups. Aquesta ampliació no s'aplicarà a locals individualment considerats.  
  
Article 11. Incompatibilitat en l'ampliació d'horaris atorgats per la Generalitat  
Els establiments a què s'haja aplicat el règim d'ampliació horària per la Generalitat previst en el títol VIII del reglament aprovat per Decret 143/2015, d'11 de setembre, no podran acollir-se a la prolongació de l'horari de tancament establit per als divendres, dissabtes i vespres de festius indicada en l'article 10 del present decret.  
  
  
Article 12. Reducció d'horaris  
1. El procediment per a la reducció de l'horari general dels locals i establiments públics serà l'establit en el reglament aprovat pel Decret 143/2015. S'iniciarà preferentment a instància dels ajuntaments i, a falta d'això, per part per la Direcció General de l'Agència de Seguretat i Resposta a les Emergències en els supòsits previstos per la referida normativa.  
2. En la resolució per la qual s'acorde la reducció de l'horari, s'establirà també el seu termini de duració. Transcorregut el dit termini, el local estarà subjecte de nou a l'horari general que es fixa en el present decret.  
3. Els establiments a què s'haja aplicat el règim de reducció d'horaris previst en el present article no podran acollir-se a la prolongació de l'horari de tancament establit per als divendres, dissabtes i vespres de festius indicada en l'article 10 d'aquest decret.  
  
Article 13. Horari d'espectacles o activitats declarats compatibles  
  
La resolució que declare la compatibilitat dels espectacles o activitats que diferisquen quant a horari en locals la sol·licitud d'obertura dels quals preveja dos o més d'aquells, determinarà l'hora d'obertura i tancament de cada un en funció de les condicions sol·licitades per a la seua autorització.  
  
Article 14. Horari d'espectacles o activitats extraordinaris i activitats singulars o excepcionals  
1. Els espectacles i activitats recreatives que tinguen caràcter extraordinari quan no suposen un increment de risc en funció del que preveuen els articles 7.1.d i 25.1 de la Llei 14/2010, de la Generalitat, hauran d'acabar, com a màxim, a l'hora de tancament de l'establiment d'acord amb allò que s'ha indicat en aquest decret.  
2. Els espectacles i activitats recreatives que tinguen caràcter extraordinari quan suposen un increment de risc en funció del que preveuen els articles 7.1.d i 25.2 de la Llei 14/2010, de la Generalitat, i els espectacles i activitats recreatives que tinguen caràcter singular o excepcional en funció del que preveu l'article 7.1.e i 26 de la Llei 14/2010, de la Generalitat, tindran l'horari que determine la resolució emesa per l'òrgan competent per a la seua autorització. La indicació de l'esmentat horari estarà justificat pel tipus d'espectacle o activitat que se sol·licite així com, si és el cas, per l'equivalència o analogia amb un espectacle o activitat catalogat en la normativa d'espectacles i per la tipologia i/o característiques del recinte on s'hagen de realitzar. La resolució emesa haurà de ser motivada.  
  
Article 15. Horari d'espectacles i activitats realitzats en establiments amb llicència no prevista en la normativa d'espectacles  
Els espectacles o activitats que es realitzen en establiments amb llicència no prevista en la normativa d'espectacles tindran l'horari que fixe l'ajuntament de la localitat on s'efectuen.  
La determinació de l'horari s'ajustarà al tipus d'espectacle o activitat sol·licitat, a la situació de l'establiment dins del terme municipal i a la seua tipologia i/o característiques.  
  
Article 16. Horari de les terrasses  
Les terrasses en via pública autoritzades als establiments d'acord amb allò que s'indica en l'article 21 de la Llei 14/2010, de la Generalitat, tindran un horari màxim delimitat per l'horari oficial d'obertura i tancament del local de què depenguen en funció del que estableix l'article 2 d'aquest decret. La competència per a la determinació dels horaris d'aquestes terrasses correspondrà als respectius ajuntaments.  
  
Article 17. Cartell horari  
1. Els locals compresos dins de l'àmbit d'aplicació de la Llei 14/2010, de la Generalitat, hauran de col·locar un cartell en lloc llegible i visible des de l'exterior en què s'expressarà l'horari d'obertura i tancament que realitzen. Aquest horari haurà d'estar comprés, en tot cas, dins de l'establit amb caràcter general en l'article 2 d'aquest decret.  
2. En el cartell d'horari es farà constar, si és el cas, les modificacions que, per ampliació o reducció, s'hagen establit respecte a l'horari general de funcionament de l'establiment.  
3. Igualment, en el referit cartell, es farà constar l'horari en què es deixe de prestar algun dels serveis, en el cas que aquest siga diferent del d'obertura o tancament.  
4. El cartell referit en aquest precepte haurà d'estar redactat en les dos llengües oficials de la Comunitat Valenciana.   
  
Article 18. Règim sancionador  
1. Les infraccions comeses per incompliment de la normativa prevista en aquest decret donaran lloc a responsabilitat d'acord amb el que preveu el títol IV de la Llei 14/2010, de la Generalitat, d'Espectacles Públics, Activitats Recreatives i Establiments Públics.  
  
DISPOSICIÓ ADDICIONAL  
  
Única. Regla de no-despesa.  
La implementació i posterior desplegament d'aquest decret no podrà tindre cap incidència en la dotació de tots i cada un dels capítols de despesa assignats i, en tot cas, haurà de ser atés amb els mitjans personals i materials d'aquest.  
  
DISPOSICIÓ DEROGATÒRIA  
  
Única. Derogació normativa  
A l'entrada en vigor del present decret, quedarà derogada l'Ordre 15/2014, de 16 de desembre, de la Conselleria de Governació i Justícia, per la qual es regulen els horaris d'espectacles públics, activitats recreatives i establiments públics per a l'any 2015.  
Així mateix, queden derogades totes les disposicions que del mateix rang o d'un rang inferior s'oposen al que disposa aquest decret.  
  
DISPOSICIÓ FINAL  
  
Única. Entrada en vigor  
El present decret entrarà en vigor el dia 1 de gener de 2016.   
  
València, 22 de desembre de 2015  
  
El president de la Generalitat,  
XIMO PUIG I FERRER


Còpia Permalink ELI